—¡Tãṹ i penaxi̱xãchiãẽgüxü̃ i pemax!
¡Tupanaãxü̃́ pejaxõgü rü choxü̃́ rü ta pejaxõgü!
—Chaunatüxü̃tawa nangẽxma i muxũchixü̃ma i nachicagü.
Ngẽxguma chi natau̱xguma,
rü tau chima pemaã nüxü̃ chixu na pexca̱x chajamexẽẽxü̃ca̱x i pechicagü.
—Rü ngẽxguma marü ngẽ́ma chaxũxgu rü wüxi i pechica chamexẽẽxgu,
rü wena táxarü núma chaxũ.
Rü pexü̃ tá chajagagü na ngẽma nachica i chamatátama nawa changẽxmaxü̃wa na pengẽxmagüxü̃ca̱x i pemax.
—Rü pema rü nüxü̃ pecua̱x na ngextá tá na chaxũxü̃,
rü marü nüxü̃ pecua̱x i nama i ngẽ́ma nadaxü̃ —nhanagürü ga Ngechuchu.
Rü Tumé rü nhanagürü:
—Pa Corix,
tama nüxü̃ tacua̱x na ngextá na cuxũxü̃.
¿Rü nhuxãcü tá i nüxü̃ tacuáxü̃ i ngẽma nama?
—nhanagürü.
Rü Ngechuchu nanangãxü̃,
rü nhanagürü:
—Chama nixĩ i ngẽma nama i Chaunatüxü̃tawa nadaxü̃ chiĩxü̃.
Rü aixcuma nixĩ i ngẽma ore i nüxü̃ chixuxü̃.
Rü chama nixĩ i duü̃xü̃güxü̃ chamaxẽxẽẽxü̃.
Rü chaugaguxicatama nixĩ i Chaunatüxü̃tawa nangugüxü̃ i duü̃xü̃gü.
—Rü ngẽxguma chi pema rü aixcuma meã choxü̃ pecua̱xgügu,
rü Chaunatüxü̃ rü chi ta pecua̱xgü.
Rü nhamaü̃cüü nixĩ i Chaunatüxü̃ pecuáxü̃,
erü marü nüxü̃ pedaugüecha —nhanagürü.
Rü jexguma ga Piripi rü nhanagürü:
—Pa Corix,
¡Toxü̃ nüxü̃ nadauxẽẽ ja Cunatü!
Rü ngẽxĩcatama i tanaxwa̱xegüxü̃ —nhanagürü.
Rü Ngechuchu nanangãxü̃,
rü nhanagürü:
—Pa Piripix,
¿nhuxre ja taunecü marü petanüwa changẽxma rü nhu̱xma rü ta tama choxü̃ cucua̱xégaxü̃?
Jíxema choxü̃ dauxe rü Chaunatüxü̃ rü ta tadau.
¿Rü tü̱xcüü̃ i ngẽxguma rü ta cunaxwa̱xexü̃ i pexü̃ nüxü̃ na chadauxẽẽxü̃ ja Chaunatü?
—¿Tama e̱xna cujaxõ na chama rü Chaunatümaã rü wüxitama tixĩgüxü̃?
Rü guxü̃ma i ore i pemaã nüxü̃ chixuxü̃ rü tama chauechama nüxü̃ chixu.
Erü jima Chaunatü ja wüxiwa chamaã ngẽxmacü,
rü jima nixĩ ja naxücü i guxü̃ma i noxrütama puracü.
—Chanaxwa̱xe i choxü̃́ pejaxõgü na chama rü Chaunatümaã wüxitama tixĩgüxü̃.
Notürü woo tama ngẽma peixõgügu rü chanaxwa̱xe na choxü̃́ pejaxõgüxü̃ naxca̱x i ngẽma mexü̃gü i taxü̃ i Tupanaãrü poramaã chaxüxü̃.
—Aixcuma pemaã nüxü̃ chixu rü jíxema choxü̃́ jaxṍxẽ rü tá tanaxü i guxü̃ma i chama chaxüxü̃.
Rü ngẽma chaxüxü̃ãrü jexera tá taxü,
erü chama rü tá Chaunatüxü̃tawa chaxũ.
—Rü guxü̃ma i ṯacü i chauégagu Tupanaxü̃tawa naxca̱x ípec̱axü̃ rü tá pexna chanaxã.
Rü ngẽmaãcü tá chanaxü na chaugagu nangóxü̃ca̱x i Chaunatüarü pora.
—Rü chama tá chanaxü i guxü̃ma i ṯacü i chauégagu choxna naxca̱x pec̱axü̃.